На основу члана 20. став 1. тачка 5. Закона о локалној самоуправи («Сл. гласник РС», бр. 129/07 и 83/2014 и др. Закон ), члана 2. и 4. Закона о комуналним делатностима («Сл. гласник РС», бр. 88/11 и 104/2016), члана 35.  Закона о прекршајима («Сл. гласник РС», бр. 101/05, 116/08 и 111/09 ), члана 39. став 1. тачка 7. Статута општине Ражањ («Сл. лист општине Ражањ» бр.9/08. 3/11, 8/12, 4/14 И 6/16 ), Скупштина општине Ражањ на седници одржаној дана 29.03.2018. године, донела је

**О  Д   Л  У  К  У**

О КОМУНАЛНИМ ДЕЛАТНОСТИМА НА ТЕРИТОРИЈИ ОПШТИНЕ

РАЖАЊ

**Опште одредбе**

**Члан 1.**

Овом Одлуком одређују се комуналне делатности и уређују општи услови и начин њиховог обављања на територији општине Ражањ. начин организовања њиховог обављања на територији општине Ражањ, као и надзор на њиховим вршењем.

Општина обезбеђује услове за обављање комуналних делатности, тако што изграђене комуналне објекте, који служе за пружање комуналних услуга, предаје на коришћење, управљање и одржавање лицу коме је поверено обављање комуналне делатности.

Поверавање обављања комуналних делатности врши се основањем јавног предузећа или уговором.

**Члан 2.**

Комуналне делатности у смислу овe Одлуке су делатности пружања комуналних услуга од значаја за остварење животних потреба физичких и правних лица на подручју општине.

**Члан 3.**

За подручје општине Ражањ одређују се комуналне делатности:

1) снабдевање водом за пиће;

2) пречишћавање и одвођење атмосферских и отпадних вода;

3) производња и дистрибуција топлотне енергије;

4) управљање комуналним отпадом

5) градски и приградски превоз путника;

6) управљање гробљима, погребне услуге и погребна делатност;

7) управљање јавним паркиралиштима;

8) обезбеђење јавног осветљења

9) управљање пијацама;

10)одржавање улица и путева;

11) одржавање чистоће на површинама јавне намене;

12) одржавање јавних зелених површина;

13) димничарска делатност;

14)  делатност зоохигијене;

**1. Снабдевање водом за пиће**

**Члан  4.**

Снабдевање водом за пиће  је захватање, пречишћавање, прерада и испорука воде водоводном мрежом до мерног инструмента потрошача, обухватајући и мерни инструмент (водомер).

Снабдевање водом за пиће, као комунална делатност мора да испуњава:

• прописане стандарде и нормативе у погледу здравствене и хигијенске исправности;

• тачност у погледу рокова испоруке;

• сигурност и заштиту корисника у добијању услуга;

• поузданост, приступачност и трајност у пружању услуга.

 **2. Пречишћавање и одвођење атмосферских и отпадних вода**

**Члан 5.**

Пречишћавање и одвођење атмосферских и отпадних вода је сакупљање, одвођење, пречишћавање и испуштање отпадних, атмосферских и површинских вода са површина јавне намене, односно од прикључка корисника на уличну канализациону мрежу, третман отпадних вода у постројењу за пречишћавање, црпљење, одвоз и третирање фекалија из септичких јама.

**3. Производња и дистрибуција топлотне енергије**

**Члан 6.**

 Призводња и дистрибуција топлотне енергије – централизована производња и дистрибуција у више објеката водене паре, топле или вреле воде за потребе грејања.

**4. Управљање комуналним отпадом**

**Члан 7.**

Управљање комуналним отпадом је сакупљање комуналног отпада, његово одвожење, без третман и безбедно одлагање укључујући управљање, одржавање, санирање и затвараање депоније, као и  селекција секундарних сировина и одржавање, њихово складиштење и третман.

**5. Градски и приградски превоз путника**

**Члан 8.**

Градски и приградски превоз путника је обављање јавног линијског превоза путника на територији општине унутар насељеног места или између два или више насељених места, аутобусима и такси превозом као и обезбеђивање пријема и отпреме путника на станицама и стајалиштима као саобраћајним објектима који се кориисте у тим врстама превоза.

**6. Управљање гробљима, погребне услуге и погребна делатност:**

**Члан 9.**

Управљање гробљима, сахрањивање и погребна делатност је: управљање и одржавање гробаља; одржавање гробног места и наплата накнаде за одржавање гробног места; обезбеђивање давања у закуп и продаја уређених гробних места; покопавање и есхумација посмртних остатака,кремирање и остављање пепела покојника; одржавање објекаата који се налазе у склопу гробаља (мртвачница, капела), одржавање пасивних гробаља и спомен обележја.

Погребна делатност је преузимање и превоз посмртних остатака од места смрти, односно од места на коме се налази умрла особа (стан, здравствена установа, институт за судску медицину и патологију, установе социјалне заштите и друга места ) и превоз до места одређеног посебним прописом, организација сахране и испраћаја са прибављањем потребне документације за организацију превоза и сахрањивање, чување посмртних остатака у расхладном уређају и припремање лпокојника за сахрањивање.

**7. Управљање јавним паркиралиштима**

**Члан 10.**

Управљање јавним паркиралиштима је стварање и одржавање услова за коришћење јавних саобраћајних површина и посебних простора одређених за паркирање моторних возила, као и укљањање и премештање паркираних возила и постављање уређаја којима се спречава одвожење возила по налогу надлежног органа.

**8. Обезбеђење  јавног осветљења**

**Члан 11.**

Одржавање, адаптацију и унапређење објеката и инсталација јавног осветљења којима се осветљавају саобраћајне и друге површине јавне намене.

**9. Управљање пијацама**

**Члан 12.**

Управљање пијацама је комунално опремање, одржавање објеката на пијацама (пијачног пословног простора, укључујући и киоске и тезге на отвореном простору), давање у закуп тезги на пијацама и организација делатности на затвореним и отвореним просторима који су намењени за обављање промета пољопривредно-прехрамбених и других производа.

**10. Одржавање улица и путева**

**Члан 13.**

Одржавање улица и путева у насељима је извођење радова којима се обезбеђује несметано и безбедно одвијање саобраћаја и чува и унапређује употребна вредност улица, путева, тргова, платоа и сл.

**11. Одржавање чистоће на површинама јавне намене**

**Члан 14.**

Одржавање чистоће на површинама јавне намене је чишћење и прање асфалтираних, бетонских, поплочаних и других јавних површина , прикупљање и одвожење комуналног отпада  са тих површина, одржавање и пражњење посуда за отпатке на површинама јавне намене као и одржавање јавних чесми, бунара, фонтана, купалишта, плажа и тоалета.

12. Одржавање јавних зелених површина

**Члан 15.**

Одржавање јавних зелених површина је уређење, текуће инвестиционо одржавање и санација зелених рекреативних површина и приобаља.

**13. Димничарске услуге**

**Члан 17.**

Димничарске услуге су чишћење и контрола димноводних и ложних објеката и уређаја и вентилационих канала и уређаја.

**14. Делатност зоохигијене**

**Члан 18.**

Делатност зоохигијене обухвата послове: хватања, превоза, збрињавања, смештаја напуштених и изгубљених животиња у прихватилиште; контроле и смањења популације изгубљених и напуштених паса и мачака; нешкодљивог уклањања и транспорта лешева животиња са јавних површина и објеката за узгој, држање, дрресуру, излагање, одржавање такмичења или промет животиња до објекта за сакупљање, преераду или уништавање споредних производа животињског порекла и на начин који не представља ризик по друге животиње, људе или животну средину; спровођење мера за смањење популације глодара, инсеката и штетних микроорганизама мерама дезинфекције, дезинсекције и дератизације на јавним површинама.

**Услови и начин пружања комуналних услуга**

**Члан 19.**

Услови и начин пружања комуналних услуга, права и обавезе корисника комуналних производа и услуга, обим и квалитет комуналних  услуга и начин вршења надзора, уређују се појединачним одлукама, у складу са важећим прописима који регулишу ту делатност.

**Члан 20.**

Kомуналну делатност могу обављати јавно предузеће, привредно друштво, предузетник или други привредни субјекат.

**Поверавање обављања комуналних делатности**

**оснивањем јавног предузећа**

**Члан 21.**

За обављање комуналних делатности из члана 3. ове Одлуке основана су јавна предузећа, осим за комуналну делатност градски и приградски превоз путника и делатност зоохигијене.

**Поверавање обављања комуналних делатности за које није**

**основано јавно предузеће**

**Члан 22.**

Под поверавањем обављања комуналних делатности подразумева се временски орочено уговорно уређивање односа у вези са обављањем комуналних делатности или појединих послова из оквира комуналних делатности између једне или више јединица локалне самоуправе и вршиоца комуналне делатности, које за циљ има пружање комуналних услуга на територији једне или више јединица локалне самоуправе или на делу територије јединице локалне самоуправе.

Oбављање комуналних делатности за које није основано јавно предузеће поверава се на основу одлуке скупштине општине  о начину обављања комуналне делатности и уговора о поверавању.

На поступак поверавања обављања комуналне делатности градски и приградски превоз путника, примењују се одредбе закона којим се уређују концесије.

На поступак поверавања обављања комуналне делатности чије се финансирање врши из буџета општине, примењују се одредбе закона којим се уређују јавне набавке.

**Члан 23.**

Поверавање комуналне делатности врши се на време до 5 година.

**Доношење Одлуке о поверавању**

**Члан 24.**

Јавни конкурс за поверавање обављања комуналне делатности спроводи се сходно применом одредби Закона којим се уређују јавне набавке.

На основу резултата конкурса Општинско веће доноси Одлуку о избору најбољег понуђача са којим председник општине као председник Општинског већа закључује Уговор о поверавању комуналне делатности.

**Члан 25.**

За обављање комуналних делатности на подручју насељених места у сеоским месним заједницама, које служе задовољењу потреба становништва тог подручја (одржавање гробаља, јавних чесми, чишћење смећа са јавних површина и водотока и сл.), стара се Месна заједница, уколико њихово обављање није поверено јавним комуналним предузећима, привредном друштву, предузетнику или другом лицу као вршиоцу комуналне делатности.

**Заједничко обављање комуналних делатности**

**Члан 26.**

Општина Ражањ може са другим јединицима локалне самоуправе споразумом уредити заједничко обављање комуналних делатности.

 Члан 27.

**Уређивање међусобних односа вршилаца комуналне делатности и корисника услуга**

Скупштина општине Ражањ појединачним одлукама прописује начин обављања комуналне делатности, као и општа и посебна права и обавезе извршилаца комуналне делатности и корисника услуга , укључујући и начин плаћања цене комуналне услуге, начин вршења контроле коришћења и наплате комуналних услуга и овлашћења вршиоца комуналне делатности у вршењу контроле и мере које су контролори овлашћени да предузимају.

У прописаним одлукама из става 1. Овог члана Скупштина општине обавезно одређује и начин континуираног изјашњавања (најмање једном годишње ) корисника комуналних услуга о квалитету пружања комуналних услуга од стране вршилаца комуналне делатности, која се организује електронским путем.

Уколико су резултати изјашњавања корисника комуналних услуга такви да већина није задовољна пруженом комуналном услугом одређеног извршиоца комуналне услуге надлежни орган покреће поступак преиспитивања рада тог вршиоца и налаже му да отклони недостатке који су наведени у изјашњавању корисснику у року који не може бити дужи од 90 дана.

Уколико вршилац комуналне делатности не поступи у складу са ставом 3. Овог члана у погледул отклањања недостатака квалитета пружене комуналне услуге, надлежни орган може раскинути закључени уговоро поверавању и поверити обављање комуналне делатности другом вршиоцу комуналне делатности који испуњава услове за обављање делатности.

**Обавезе вршиоца комуналне делатности**

**Члан 28.**

Вршилац комуналне делатности дужан је да организује свој рад и пословање на начин којим се обезбеђује:

1) трајно и несметано пружање комуналних услуга корисницима под условима и на начин уређен законом, прописима и стандардима донесеним на основу закона и општинским одлукама,

2) прописани или уговорени обим и квалитет комуналних услуга, који подразумева тачност у погледу рокова, сигурност корисника у добијању услуга и здравствену и хигијенску исправност у складу са позитивним прописима,

3) предузимање мера одржавања, развоја и заштите комуналних објеката, постројења и опреме, који служе за обављање комуналних делатности,

4) развој и унапређење квалитета и врста комуналних услуга, као и унапређење организације и ефикасности рада.

5) да подноси годишњи извештај Општинском већу, најкасније до 31.12. текуће године, а ако то Општинско веће захтева и више пута, а основана јавна предузећа Скупштини општине.

**Члан 29.**

Вршилац комуналне делатности дужан је да у средствима јавног информисања или на други погодан начин обавести кориснике комуналних услуга о планираним или очекиваним сметњама и прекидима, који ће настати или могу настати у пружању комуналних услуга, најкасније 24 сата пре очекиваног прекида у пружању тих услуга и надлежни орган општине Ражањ.

**Члан 30.**

У случају наступања непланираних или неочекиваних поремећаја или прекида у пружању комуналних услуга, односно обављању комуналних делатности, вршилац комуналне делатности је дужан да одмах о томе обавести надлежни орган општине Ражањ и да истовремено предузме мере за отклањање узрока поремећаја.

**Члан 31.**

По пријему обавештења о непланираном прекиду испоруке, односно по утврђивању поремећаја или прекида у пружању комуналних услуга, Општинска управа општине Ражањ дужна је да:

1) одреди ред првенства и начин пружања услуга оним корисницима код којих би услед прекида настала опасност по живот и рад грађана или рад правних и физичких лица, или би настала значајна, односно ненадокнадива штета ( установе из области здравства, школе и вртић, производна правна лица и грађани),

2) предузме мере за хитну заштиту комуналних објеката и друге имовине која је угрожена,

3) утврди разлоге и евентуалну одговорност за поремећај, односно прекид вршења делатности и учињену штету.

**Обавезе корисника комуналне услуге**

**Члан 32.**

Корисник комуналне услуге у обавези је да користи комуналну услугу на начин којим се:

1) не ометају други корисници и не угрожава животна средина,

2) не угрожавају објекти и опрема, који су у функцији обављања одређене комуналне делатности.

**Средства за обављање и развој комуналних делатности**

**и цене комуналних услуга:**

**Члан 33.**

Средства за обављање и развој комуналних делатности обезбеђују се из прихода од продаје комуналних производа и услуга и на други начин у складу са законом.

**Члан 34.**

Цене комуналних услуга се одређују на основу начела и елемената утврђених у Закону, уз сагласност Општинског већа.

Општинско веће је у обавези да прати кретање цена комуналних услуга, а нарочито усклађеност цена комуналних услуга са принципима утврђеним Законом о комуналним делатностима и овом одлуком.

**Члан 35.**

Ако се за различите категорије корисника комуналних услуга примењују различити методи обрачуна, водиће се рачуна да цена буде сразмерна са трошковима пружања те услуге.

Цене комуналних услуга могу се плаћати унапред.

**Члан 36.**

Одлуку о промени цена комуналних услуга доноси вршилац комуналне делатности.

На одлуку о промени цена комуналних услуга из члана 3. став 1. тачка 1-13 ове Одлуке, осим  превоза посмртних остатака умрлог, сагласност даје Општинско веће.

Уз захтев за давање сагласности из става 2. овог члана, вршилац комуналне делатности доставља образложење које нарочито садржи разлоге за промену и детаљну структуру предложене цене.

Општинско веће по добијању захтева за промену цена комуналних услуга  објављује захтев  са образложењем на огласној табли општине, као и у електронском облику путем интернета, најмање 15 дана пре доношења одлуке.

Иницијативу  за промену цена комуналних услуга, осим вршиоца комуналне делатности, може покренути и Општинско веће.

**Субвеционисање корисника комуналних услуга**

**Члан 37.**

Општинско веће може утврдити категорије корисника комуналне услуге који плаћају субвенционирану цену комуналне услуге, као и износ субвенција за сваку категорију.

Општинско веће је дужно да достави списак тих корисника комуналних услуга вршиоцу комуналне делатности, као и да надокнади субвенционирани део цене вршиоцу комуналне делатности, односно да одлуком и уговором о поверавању регулише питање надокнаде субвенционираних износа.

**Заснивање уговорног односа о пружању комуналне делатности**

**Члан 38.**

Уколико вршилац комуналне делатности не закључи појединачне уговоре са корисницима комуналних услуга, сматра се да је уговорни однос о пружању комуналне услуге настао започињањем коришћења комуналне услуге, односно почетком пружања комуналне услуге, када настаје обавеза  корисника да плаћа накнаду за пружену услугу.

Обавезе корисника комуналне услуге, укључујући и плаћање цене комуналне услуге, настају започињањем коришћења комуналне услуге, односно почетком пружања комуналне услуге, и када се она користи супротно прописима којима се уређује та комунална делатност.

Овом одлуком прописана су општа и посебна права и обавезе вршилаца комуналне  делатности и корисника комуналних услуга и непосредно се примењују на све уговорне односе вршилаца комуналне делатности са корисницима комуналних услуга, као општи услови пословања.

**Надзор**

**Члан 39.**

Надзор над радом вршилаца комуналне делатности врши општина преко својих органа, а инспекцијиски надзор над спровођењем одредаба ове одлуке врше надлежни општински

Инспектори.

**Казнене одредбе**

**Члан  40.**

Новчаном казном од 100.000,00 динара казниће се за привредни преступ правно лице ако:

1) као вршилац комуналне делатности не организује или престане да организује комуналну делатност на начин предвиђен чланом 28.- 31. ове Одлуке,

 За привредни преступ из става 1. казниће се и одговорно лице у правном лицу новчаном казном од 20.000,00 динара.

**Прелазне и завршне одредбе**

**Члан 44.**

Ова Одлука ступа на снагу осмог дана од дана објављивања у «Службеном листу општине Ражањ“.

***СКУПШТИНА ОПШТИНЕ РАЖАЊ***

Број: 352-7/18-11

У Ражњу, дана 29.03.2018. године

ПРЕДСЕДНИК

Миодраг Рајковић